Влада на Република Северна Македонија

Министерство за животна средина и просторно планирање

Предлог на Закон

за изменување и дополнување на Законот за генетски модифицирани организми

Скопје, Септември 2019 година

В О В Е Д

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Во мај 2019 година беше донесен нов Закон за прекршоци (“Службен весник на Република Северна Македонија” бр. 96/19) со кој се определуваат општите услови за пропишување на прекршоци и прекршочни санкции, општите услови за утврдување на прекршочна одговорност за изрекување и извршување на прекршочни санкции и се пропишува прекршочна постапка што ја водат судовите и прекршочните органи. Во Законот за прекршоци е утврдено дека сите материјалните закони кои во себе содржат прекршочни одредби е потребно да се усогласат со новиот закон во рок од шест месеци по влегување во сила на новиот закон.

Следствено се јави потребата да се извршат измени на одредбите со кои се уредуваат прекршоците утврдени во Законот за генетски модифицирани организми со што пропишаните прекршочни санкции ќе бидат во рамките на предвидените граници утврдени со новиот Закон за прекршоци, ќе се реуреди надлежноста за водење на прекршочната постапка и усогласи утврдувањето на прекршочната одговорност.

II. ЦЕЛИ, НАЧЕЛА И ОСНОВНИ РЕШЕНИЈА

Целите кои што се очекува да бидат постигнати со донесувањето на Законот за изменување и дополнување на Законот за генетски модифицирани организми е усогласување на Законот за генетски модифицирани органзими со прекршочните одредби во Законот за прекршоци и хармонизација на правниот систем.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Измените и дополнувањата на Законот за генетски модифицирани организми нема да има финансиски импликации врз буџетот и другите јавни финанскиски средства.

IV.ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложените измени и дополнувања на Законот за генетски модифицирани организми не е потребно обезбедување на финансиски средства и истиот не повлекува материјални обврски за одделни субјекти.

Закон за изменување и дополнување на Законот за генетски модифицирани организми

Член 1

Во Законот за генетски модифицирани организми („Службен весник на Република Северна Македонија“ бр. 35/08, 163/13 и 146/15) во членот 71 во став (1) зборовите „10.000 евра во денарска противвредност ќе му се изрече за прекршок на правно лице односно на трговец поединец “ се заменуваат со зборовите „2.000 до 3.000 евра во денарска противвредност за микро трговци, од 5.000 до 6.000 евра во денарска противвредност за мали трговци, од 8.000 до 9.000 евра во денарска противвредност за средни трговци, од 9.000 од 10.000 евра во денарска противвредност за големи трговци и од 750 евра во денарска противвредност за физички лица, “.

Во ставот (2) по зборовите „30% од одмерената глоба за правното лице односно за трговец поединец “ се додаваат зборовите „, но не повисока од 1.500 евра во денарска противвредност“.

Ставот (3) се брише и ставовите (4) и (5) стануваат ставови (3) и (4).

Член 2

Во член 72 во став (1) зборовите „20.000 евра во денарска противвредност“ се заменуваат со зборовите „2.500 до 3.000 евра во денарска противвредност за микро трговци, од 5.000 до 6.000 евра во денарска противвредност за мали трговци, од 16.000 до 18.000 евра во денарска противвредност за средни трговци, од 18.000 од 20.000 евра во денарска противвредност за големи трговци и од 750 евра во денарска противвредност за физички лица,“.

Во ставот (2) по зборовите „30% од одмерената глоба за правното лице односно за трговец поединец “ се додаваат зборовите „, но не повисока од 1.500 евра во денарска противвредност“.

Ставот (3) се брише и ставовите (4) и (5) стануваат ставови (3) и (4).

Член 3

Во членот 73 ставот (10) се брише.

Ставот (11) кој станува став (10) се менува и гласи:

„Постапките за порамнување и спогодување се водат согласно одредбите на Законот за животната средина и Законот за прекршоци. “

Ставовите (12), (13), (14) се бришат.

Ставот (15) станува став (11).

Член 4

Овој Закон влегува во сила осмиот ден од денот на објавување во Службен весник на Република Северна Македонија.

ОБРАЗЛОЖЕНИЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ГЕНЕТСКИ МОДИФИЦИРАНИ ОРГАНИЗМИ

Предложените измени и дополнувања на Законот за генетски модифицирани организми ги уредуваат прекршочните одредби, кои ќе бидат во согласност со новата национална прекршочна политика. Распонот на глобите е изразен во рамките на предвидената можност за изрекување на трикратен износ од општите глоби согласно Законот за прекршоци. Со тоа ќе се овозможи изрекувањето на глобите, водењето на прекршочната постапка и нивната наплата.

Покрај тоа, со сразмерното утврдување на износот на глобата, ќе се овозможи правична наплата, додека истовремено се обезбедува превентивниот ефект на казните.

Со Законот за изменувања и дополнувања на Законот за генетски модифицирани организми се предлагаат измени и дополнувања во членовите 71, 72 и 73 во насока на утврдување на нови износи на глоби за прекршоците сторени од страна на физички и правни лица согласно лимитите предвидени во Законот за прекршоците (,,Службен весник на Република Северна Македонија“ бр. 96/19).

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија со овој Предлог закон, се меѓусебно поврзани и се во функција на усогласување со Законот за прекршоците.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со усвојување на предложените решенија ќе се овозможи конзистентност на правниот систем со цел воспоставување на воедначена прекршочна политика, преку пропишување на усогласени нормативни решенија дадени во Законот за прекршоците и одредбите од посебните материјалните закони.

**ОДРЕДБИ ШТО СЕ МЕНУВААТ И ДОПОЛНУВААТ**

**Член 71**

**Прекршоци**

(1) Глоба во износ од 10.000 евра во денарска противвредност ќе му се изрече за прекршок на правно лице односно на трговец поединец, доколку:   
1) пред започнување со ограниченото користење на ГМО, како и за време на примената на ограниченото користење на ГМО, корисникот не обезбеди процена на ризикот за планираното и применетото користење на ГМО (член 15);   
2) корисникот за време на примената на ограниченото користење на ГМО не врши ревизија на процената на ризикот, ограничувањата и мерките за безбедност, согласно со членот 15 од овој закон;   
3) корисникот не го информира органот на државната управа надлежен за вршење на работите од областа на животната средина согласно со членот 15 од овој закон;   
4) корисникот започне со користење на просториите за ограничено користење на ГМО, пред поднесување нотификација со потребни информации до органот на државната управа надлежен за работите од областа на животната средина (член 16);   
5) корисникот податоците од процената на ризик и нотификацијата не ги чува како податоци од трајна вредност и не ги доставува до надлежниот орган на негово барање (член 16);   
6) корисникот не ги чува податоците од процена на ризик (член 17);   
7) корисникот на барање на органот на државната управа надлежен за работите од областа на животната средина не ги достави бараните податоци согласно со членот 17 од овој закон;   
8) не постапува согласно со членот 20 од овој закон;   
9) корисникот постапи спротивно на барањата на органот на државната управа надлежен за вршење на работите од областа на животната средина (член 22);   
10) корисникот не го информира органот на државната управа надлежен за вршење на работите од областа на животната средина согласно со членот 23 од овој закон;   
11) правното или физичкото лице врши намерно ослободување на ГМО што содржат гени кои покажуваат отпорност на антибиотици спротивно на забраната од членот 29 на овој закон;   
12) нотификаторот во постапката се повика на податоците или на резултатите од процена на ризик од нотификациите што претходно ги поднеле други нотификатори, без да обезбеди писмена согласност за тоа од нотификаторот (член 36);   
13) нотификаторот не постапи согласно со барањата на органот на државната управа надлежен за вршење на работите од областа на животната средина (член 37);   
14) нотификаторот постапи спротивно на решението на органот на државната управа надлежен за вршење на работите од областа на животната средина (член 37);   
15) не постапи согласно со барањата од членот 38 на овој закон;   
16) нотификаторот продолжи со пуштање на ГМО производи спротивно на членот 42 од овој закон и   
17) членовите на Комисијата за управување со ГМО и на Научниот комитет за ГМО не ги чуваат доверливите податоци во согласност со одредбите од овој закон и прописите за пристап до класифицирани информации (член 66).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Доколку со прекршоците од ставот (1) на овој член настане поголема штета врз животната средина и здравјето на луѓето се изрекува санкција сразмерна на причинетата штета, но најмногу до двократен. износ од износот утврден во ставот (1) од овој член.

(4) Државни инспектори се должни пред да покренат прекршочна постапка за прекршоците од ставот (1) на овој член да му понудат на сторителот постапка за порамнување согласно со овој закон и Законот за животната средина.

(5) Надлежен орган за водење на прекршочната постапка и за изрекување на прекршоците од овој член е надлежниот суд.

**Член 72**

(1) Глоба во износ од 20.000 евра во денарска противвредност ќе се изрече за прекршок на правно лице односно на трговец поединец, доколку:   
1) правно или физичко лице, научно-истражувачка организација и/или високообразовна институција врши oграничено користење на ГМО без добиена дозвола за ограничено користење на ГМО согласно со членовите 16, 18 и 19 од овој закон (член 14);   
2) корисникот започне ограничено користење на ГМО од класата 1 без дополнителна нотификација во простории за кои претходно не е издадена дозвола во согласност со членот 16 од овој закон (член 17);   
3) ограниченото користење за класа 2 се врши спротивно на одредбите од членот 18 на овој закон;   
4) ограниченото користење за класите 3 и 4 се врши спротивно на одредбите од членот 19 на овој закон;   
5) корисникот изведува ограничено користење и покрај решението за забрана (член 23);   
6) во случај на несреќа при ограниченото користење на ГМО корисникот не го извести органот на државната управа надлежен за работите од областа на животната средина (член 24);   
7) правното или физичкото лице врши намерно ослободување на ГМО во природата и тоа во заштитени подрачја и во подрачјата на еколошка мрежа, еколошко чисти подрачја, подрачја наменети за производство на органски производи, подрачја наменети за еколошки туризам, како и подрачја кои се прогласени за заштитни зони (член 31);   
8) субјектите вклучени во постапката за издавање на дозволи не ги чуваат информациите и ги издаваат на трети лица информациите кои се утврдени во нотификацијата како доверливи (член 32);   
9) нотификатор започне со намерно ослободување на ГМО без дозвола за намерно ослободување на ГМО во животната средина (член 35);   
10) нотификаторот врши намерно ослободување на ГМО спротивно на условите предвидени во дозволата за намерно ослободување на ГМО и во согласност со условите предвидени во дозволата (член 35);   
11) материјалот добиен од намерното ослободување на ГМО за кои е издадена дозвола за намерно ослободување на ГМО се пушти на пазар, без претходна дозвола за пуштање на ГМО производ на пазар (член 35);   
12) нотификаторот не достави извештај во однос на сите ризици по здравјето на луѓето или по животната средина што произлегуваат од намерното ослободување на ГМО должен до органот на државната управа надлежен за вршење на работите од областа на животната средина согласно со членот 39 од овој закон;   
13) нотификаторот, во случај на ненамерно ослободување на ГМО во животната средина, не презема мерки во согласност со планот за итни мерки од членот 38 на овој закон и не го извести органот на државната управа надлежен за вршење на работите од областа на животната средина согласно со членот 40 од овој закон;   
14) нотификаторот пушти ГМО производи на пазар во Република Македонија, без дозвола за пуштање на ГМО производи на пазар (член 41);   
15) нотификаторот продолжи со пласирање на ГМО производот на пазар, спротивно на условите дефинирани во дозволата (член 41);   
16) нотификаторот кој пушта ГМО производ на пазар не обезбеди следење на неговото користење и на ефектите од производот врз животната средина и врз здравјето на луѓето, во согласност со Планот за следење на ГМО производот и условите пропишани во дозволата и не го известува за тоа органот на државната управа надлежен за вршење на работите од областа на животната средина согласно со членот 50 од овој закон;   
17) нотификаторот пушти на пазар ГМО производ спротивно на барањата од членот 51 на овој закон и   
18) увоз, извоз и транзит на ГМО или на ГМО производи се врши спротивно на одредбите од Главата VII на овој закон (член 52).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Доколку со прекршоците од ставот (1) на овој член настане поголема штета врз животната средина и здравјето на луѓето се изрекува санкција сразмерна на причинетата штета но најмногу до двократен. износ од износот утврден во ставот (1) од овој член.

(4) Државни инспектори се должни пред да покренат постапка за прекршоците од ставот (1) на овој член, да му понудат на сторителот постапка за спогодување согласно со овој закон и Законот за животната средина.

(5) Надлежен орган за водење на прекршочната постапка и за изрекување на прекршоците од овој член е надлежниот суд.

**Член 73**

**Постапка за порамнување и спогодување**

(1) За прекршоците утврдени во членот 71 од овој закон, надлежните инспектори од член 68 став (2) на овој член се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.

(3) Кога прекршокот надлежните инспектори го утврдат лично или го утврдат со употреба на соодветни технички средства и направи, надлежните инспектори се должни веднаш да издадат прекршочен платен налог кој го забележуваат во записникот за констатиран прекршок.

(4) Во случаите од став (2) на овој член, прекршочниот платен налог го потпишуваат надлежните инспектори и сторителот.

(5) Во случаите од став (3) на овој член, прекршочниот платен налог го потпишуваат надлежните инспектори, а може да го потпише и сторителот.

(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.

(7) Сторителот кој ќе ја плати глобата во рокот од став (6) на овој член, ќе плати половина од изречената глоба, за кое право се поучува во правната поука од прекршочниот платен налог.

(8) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната Комисија.

(9) За прекршоците утврдено во член 72 од овој закон, надлежните инспектори за животна средина можат на сторителот на прекршокот да му предложат постапка за спогодување пред да поднесат барање за поведување на прекршочна постапка.

(10) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната глоба за прекршокот, а во исклучително олеснителни околности глобата може да биде изречена во висина од една третина од пропишаната глоба.

(11) Постапките за порамнување и спогодување се водат согласно со одредбите од Законот за животната средина.

(12) Надлежните инспектори се должни да водат евиденција за издадените прекршочни платни налози и за исходот на покренатите постапки.

(13) Во евиденцијата од ставот (12) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(14) Личните податоци од ставот (13) на овој член се чуваат пет години од денот на внесување во евиденцијата.

(15) Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.